钦定古今图书集成/明伦汇编/宫闱典/第041卷 > 神宗王皇后
## 钦定古今图书集成/明伦汇编/宫闱典/第041卷 > 神宗王皇后

按《明外史后妃传》：“神宗孝端皇后王氏，馀姚人。生京
师。父伟，以女贵，封永年伯，见《外戚传》。后性端谨，光宗
在东宫，危疑者数矣，调护备至，事孝定太后，得其懽
心。郑贵妃颛宠，后不较也。正位中宫者四十年，以慈
孝称。万历四十八年四月崩，谥孝端，先葬定陵。光宗
即位，上尊谥曰‘孝端贞恪庄惠仁明媲天毓圣显皇
后’。”会帝崩，熹宗立，始举大礼焉。主祔庙。同后册封者，
有宣懿、康昭刘妃。尝居慈宁宫，掌太后玺，年八十六，
至崇祯十五年薨。